ישיבת מליאה, כנסת 21, פרוטוקול מספר 17, 2019-06-11 00:00

יולי יואל אדלשטיין: חברי הכנסת, היום ח' בסיוון תשע"ט, 11 ביוני 2019.

יולי יואל אדלשטיין: אני מתכבד לפתוח את ישיבת הכנסת.

יולי יואל אדלשטיין: חברי הכנסת, שימו לב: הריני להודיעכם כי הונחה היום על שולחן הכנסת הודעה על הרכב ועדת הבחירות המרכזית לכנסת העשרים-ושתיים וממלאי מקומם, לפי חוק הבחירות לכנסת [נוסח משולב], התשכ"ט–1969.

יולי יואל אדלשטיין: החומר נמצא גם אצלכם במייל.

יולי יואל אדלשטיין: חברי הכנסת, אנחנו נעבור לנאומים בני דקה.

יולי יואל אדלשטיין: אני מפעיל את ההצבעה על מנת שתוכלו להירשם.

יולי יואל אדלשטיין: בבקשה, ההרשמה החלה.

מיכאל ביטון: זה נעלם.

יעקב מרגי: תהיו חיוביים.

מיכל (מיקי) חיימוביץ': זה ברח לי.

מיכאל ביטון: זה חדש.

יולי יואל אדלשטיין: טוב.

יולי יואל אדלשטיין: חברי הכנסת, אנחנו ננסה עוד פעם את ההצבעה הגורלית הזאת.

יעקב מרגי: מיכאל, תצביע בעד – זה יעבוד.

יעקב מרגי: תהיה חיובי.

יולי יואל אדלשטיין: רגע, למה המסך עדיין לא רוצה להתנקות לנו?

מיכאל ביטון: זה פיגוע דיגיטלי.

יולי יואל אדלשטיין: חברי הכנסת – –

מיכל (מיקי) חיימוביץ': אדוני היושב-ראש – – –

יולי יואל אדלשטיין: – – הפעם יש מועד ב'.

יולי יואל אדלשטיין: בבקשה, אפשר להירשם.

יולי יואל אדלשטיין: כן, עובד?

יולי יואל אדלשטיין: הכול בסדר?

מיכאל ביטון: עובד.

יולי יואל אדלשטיין: עובד, יופי.

יולי יואל אדלשטיין: חבר הכנסת מרגי, אני מזמין אותך לפתוח את הנאומים בני הדקה, ובאותה הזדמנות גם לפרגן לחברי האופוזיציה.

יעקב מרגי: אדוני היושב-ראש, חבריי חברי הכנסת, אני רוצה לומר שבוועדת הכספים מתקיימת עבודה רצינית, יום-יומית, סביב בקשות משרדי הממשלה, ובהזדמנות הזאת אני רוצה להודות ליושב-ראש הכנסת, כי הבנתי שנענית לבקשה – או לקיים ועדה מיוחדת, או לפתוח את ועדת החינוך אד-הוק לדיונים בנושא פתיחת שנת הלימודים.

יעקב מרגי: אני חושב שהנושא הזה עלה היום בוועדת הכספים.

יעקב מרגי: אני חושב שמסתמא, יהיו עוד משרדי ממשלה שדברים מאוד קרדינליים תקועים להם, ואפשר לחשוב לתת ספציפית לנושאים מסוימים, כדי לא לתקוע את המדינה – אני חושב שהיא תקועה כבר חצי שנה קודם, וחבל לתת לזה עוד חצי שנה – ובלבד שתהיה חוות דעת שזה לא ישמש למטרות פוליטיות, לא לבחירות ולא לאינטרסים של חברי כנסת.

יעקב מרגי: ושוב, התודה והברכה על המחשבה ועל הכוונה הטובה.

יולי יואל אדלשטיין: תודה, חבר הכנסת מרגי.

יולי יואל אדלשטיין: חבר הכנסת בועז טופורובסקי, בבקשה, אדוני.

יולי יואל אדלשטיין: אחריו – חבר הכנסת יצחק פינדרוס.

בועז טופורובסקי: אדוני יושב-ראש הכנסת, חבריי חברי הכנסת, עוד שבוע קשה בדרכים.

בועז טופורובסקי: בצער רב אקריא את תאונות הדרכים הקטלניות שהתרחשו השבוע: ב-5 ביוני ילדה בת שלוש נהרגה מפגיעת רכב בג'בל מוכבר שבמזרח ירושלים; עוד ב-5 ביוני, שני גברים בשנות השישים לחייהם נהרגו בתאונת דרכים חזיתית בין שני כלי רכב פלסטיניים בכביש 57 בכניסה לשבי שומרון; ב-6 ביוני נהרגו האחיות מילה שרה בן סימון בת השלוש ושיראל אסתר בן סימון בת השמונה בתאונה חזיתית בין שני כלי רכב שאירעה בכביש 90 בין פארן לעין יהב; משפחתן של ההרוגות עלתה ארצה מצרפת רק בחודש יולי האחרון; עוד ב-6 ביוני: נהרג סמואל טטיר, ילד בן שש וחצי, תלמיד כיתה א', לאחר שנדרס על ידי רכב ברחוב אלי כהן בעיר לוד; בהמשך אותו היום נהרג הולך רגל בשנות השבעים לחייו לאחר שרכב פגע בו ברחוב אחד העם בעיר רחובות; ב-8 ביוני נהרג מאי פרץ בן ה-17 לאחר שנדרס על ידי בת דודתו ביישוב אשלים שבנגב; אמש, ב-10 ביוני, נהרג נער חרדי בן 16 לאחר שהאופנוע שעליו רכב יחד עם נער נוסף פגע בהולכת רגל בת 49 בירושלים.

בועז טופורובסקי: בכביש 90 בלבד נהרגו 131 בני אדם בעשור האחרון והתרחשו שם קרוב ל-1,300 תאונות דרכים.

בועז טופורובסקי: רק בחודש נובמבר האחרון נהרגו בכביש הזה 17 איש.

בועז טופורובסקי: חייבים להפוך את הכביש לבעל שני נתיבי נסיעה עם מעקה הפרדה קשיח כדי למנוע תאונות דרכים חזיתיות.

בועז טופורובסקי: לצערי, מלבד הודעה מטעם שר התחבורה שתצא תוכנית לשיפור הכביש, לא נעשה כל טיפול אמיתי וממשי בכביש, לכן הוא ממשיך לגבות חיים של אנשים.

בועז טופורובסקי: על בחירות במיליארדים מחליטים בשעות ספורות; כנראה שחיי אדם חשובים פחות.

בועז טופורובסקי: תודה.

יולי יואל אדלשטיין: תודה, חבר הכנסת טופורובסקי.

יולי יואל אדלשטיין: חבר הכנסת יצחק פינדרוס, בבקשה, אדוני, ואחריו – חבר הכנסת יזהר שי.

יצחק פינדרוס: אדוני היושב-ראש, אני זקוק לעזרה.

יצחק פינדרוס: מכיוון שאני בא מבית של דוברי אנגלית וגדלתי על עברית, אז יש לי כמה מילים באנגלית שאני לא מצליח להבין עד היום את התרגום שלהן, הן מבלבלות אותי, ובפרט בשבוע שעבר, כששמעתי, בתקשורת לפחות, את נאומה בן הדקה של יעל גרמן.

יצחק פינדרוס: פלורליזם מהו?

יצחק פינדרוס: אני מנסה להבין אם פלורליזם זה שבשכונת מאה שערים יש אנשים שאוהבים ששמחת בית השואבה תהיה בהפרדה – אין להם אפשרות לעשות את זה; או נשים שרוצות לרקוד לבד בלי גברים, אז עושים את זה עם מחיצה – אין אפשרות לעשות את זה; או אם כשכבוד קדושת האדמו"ר מוויז'ניץ, בעיר אצלו, בשכונות שלו, שהוא רוצה שייסעו אוטובוסים בהפרדה וגדולי ישראל הצטרפו אליו, אצלו בשכונה – האם זאת בעיה?

יצחק פינדרוס: אז מה זה פלורליזם?

יצחק פינדרוס: האם זה משהו שאי-אפשר לאפשר לאחר לעשות, משהו שיש לו שריטה כזאת, ככה הוא רוצה לעשות את זה – האם זה בעייתי?

יצחק פינדרוס: אני אשמח מאוד אם מישהו יעזור לי להבין את המושג הזה.

יצחק פינדרוס: וכשיעל גרמן מתעוררת ואומרת: לא ייתנו בירושלים – דרך אגב, על זה זה נולד; דינה זילבר, העמדה המפורסמת שלה, שבירושלים, בעיר של 40% חרדים, רוצים ספריות בהפרדה או אירועים בהפרדה – הם לא יכולים לקבל את זה, בשם אותה מילה לועזית שאיני יודע מה משמעותה, "פלורליזם".

יצחק פינדרוס: תודה רבה.

יולי יואל אדלשטיין: תודה, חבר הכנסת פינדרוס.

יולי יואל אדלשטיין: אני לא יודע לעזור לך לתרגם את המילה, אבל היה לי מרצה באוניברסיטה העברית שתמיד היה אומר: הוא פלורליסט, הוא פלורליסט אמיתי, הוא כזה פלורליסט שבחיים לא ילחץ יד למישהו שהוא לא פלורליסט – סתם ולא פירש.

יולי יואל אדלשטיין: חבר הכנסת יזהר שי, בבקשה, אדוני, ואחריו – חבר הכנסת ינון אזולאי.

יזהר שי: תודה, אדוני היושב-ראש.

יזהר שי: חברי הכנסת פינדרוס, אני שולח לך מפה חיבוק חם ופלורליסטי לחלוטין, אבל רציתי לדבר על משהו אחר.

יזהר שי: שמעתי את חבר הכנסת מיקי זוהר מציע שמי שיקבע אם ראש ממשלת ישראל אשם או לא הוא עם ישראל.

יזהר שי: לצורך העניין אני מציע שנשאל מתוכניות הריאליטי ונשלח סמ"סים: מי שילחץ 1 יקבע שראש ממשלת ישראל זכאי לחלוטין; מי שילחץ 2 – ראש ממשלת ישראל זכאי וראוי שנשיר לכבודו שירים; מי שילחץ 3 – ראש ממשלת ישראל זכאי, צח כשלג, חסיד אומות העולם, וגם נשיר לכבודו ונפצח בריקודים.

יזהר שי: ואופציה 4 לא קיימת, כי אין סיכוי שראש ממשלת ישראל עשה אי פעם דבר כלשהו שעלול חלילה לחרוג ממגבלות כלשהן של אתיקה, מוסר או חלילה – החוק.

יזהר שי: ובנימה של רצינות, לחבר הכנסת מיקי זוהר – שלא נמצא כאן – הווי ידוע לכולנו שמדינת ישראל היא מדינה דמוקרטית.

יזהר שי: במדינה שכזאת מי שקובע את חפותו או אי-חפותו של בן אדם הוא לא העם, ולא בהצבעה כזאת או אחרת.

יזהר שי: מי שקובע, או מי שקובעים הם רשויות החוק והנאמנים עליהן.

יזהר שי: אני מציע לחבר הכנסת מיקי זוהר שיאמץ את השיטה הדמוקרטית על כל מרכיביה.

יזהר שי: ראינו פה פגיעות שונות בדמוקרטיה הישראלית.

יזהר שי: לא ניתן שהן יקרו, ובטח ובטח לא ניתן שמערכת המשפט תרכין ראש מול הצבעה פלורליסטית או פופולרית של העם.

יזהר שי: ככה לא קובעים אשמה – או לא במדינה דמוקרטית.

יזהר שי: תודה רבה.

יולי יואל אדלשטיין: תודה, חבר הכנסת יזהר שי.

יולי יואל אדלשטיין: חבר הכנסת ינון אזולאי, בבקשה, אדוני, ואחריו – חברת הכנסת מיקי חיימוביץ'.

ינון אזולאי: אדוני היושב-ראש, חבריי חברי הכנסת, הבוקר כולנו קמנו למקרה מזעזע של עוד חילול בית כנסת – חמישה ספרי תורה בבית הכנסת תפארת שמעון בבני ברק.

ינון אזולאי: המשטרה חוקרת.

ינון אזולאי: התקווה שלנו היא שהמשטרה גם תגיע, ולא כמו בקריית יובל, שהיא לא הגיעה.

ינון אזולאי: אבל לפעמים אנחנו לא מתלוננים, כי אם לפעמים יש לה את החשודים והיא לא יודעת לעצור אותם – כמו במקרה של הילד האוטיסט, שעד היום עדיין לא טופל אותו שוטר – אז אנו, מה נלין?

ינון אזולאי: ועל כן אני קורא למשטרת ישראל לעשות הכול על מנת לתפוס את אותם פורעים ופושעים שמזלזלים בקדושת בית הכנסת ובכל דבר שהוא קדוש.

ינון אזולאי: אנו מגנים כל אלימות, לא משנה מאיזה מגזר היא.

ינון אזולאי: אלימות היא אלימות, והיא חייבת להיפסק.

ינון אזולאי: תודה.

יולי יואל אדלשטיין: תודה, חבר הכנסת ינון אזולאי.

יולי יואל אדלשטיין: חברת הכנסת מיקי חיימוביץ', בבקשה, גברתי, ואחריה – חבר הכנסת עודד פורר.

מיכל (מיקי) חיימוביץ': תודה רבה, אדוני היושב-ראש.

מיכל (מיקי) חיימוביץ': חברי וחברות הכנסת, אני מבקשת להקדיש את הדקה שלי היום לנושא הפלסטיק בים.

מיכל (מיקי) חיימוביץ': אנחנו שוחים בפלסטיק.

מיכל (מיקי) חיימוביץ': על פי דוח חדש שפרסמה הקרן לחיות הבר, כמות הפלסטיק המושלכת לים התיכון שקולה ל-33,000 בקבוקי פלסטיק בדקה.

מיכל (מיקי) חיימוביץ': כל דקה.

מיכל (מיקי) חיימוביץ': תל אביב היא בצמרת ערי החוף בים התיכון בפסולת ימית; לא מקור לגאווה.

מיכל (מיקי) חיימוביץ': הפלסטיק החד-פעמי הוא המקור הגדול ביותר של הפסולת, והוא גורם נזק כבד למערכת הימית.

מיכל (מיקי) חיימוביץ': חלקי פלסטיק חודרים לגופם של בעלי חיים ומרעילים אותם; אחרים נלכדים בפלסטיק ומתים.

מיכל (מיקי) חיימוביץ': הפסולת הזאת גם גורמת נזקים כלכליים עצומים לענפי הדיג, התיירות וספינות המסחר.

מיכל (מיקי) חיימוביץ': חשוב לציין כי לפי נתוני המשרד לאיכות הסביבה, 58% מהפסולת בים ובחופים מקורם בציבור המתרחצים, כלומר אנחנו אשמים.

מיכל (מיקי) חיימוביץ': אדוני היושב-ראש, לאחרונה הודיעו עיריות אילת והרצליה על כוונתן לאסור שימוש ומכירה של מוצרים חד-פעמיים בחופי הים באמצעות חוקי עזר עירוניים.

מיכל (מיקי) חיימוביץ': מדובר ביוזמות ראשונות בארץ המתווספות למגמה העולמית לצמצום השימוש במוצרי פלסטיק, לרבות ההוראה של האיחוד האירופי להפסיק את השימוש בכלים חד-פעמיים, שתיכנס לתוקף בעוד שנתיים.

מיכל (מיקי) חיימוביץ': אני רוצה לשבח מכאן את ראש עיריית הרצליה מר משה פדלון ואת ראש עיריית אילת מר מאיר יצחק הלוי על אימוץ היוזמה החשובה, ואת עמותת צלול על הפעילות שלהם בנושא.

מיכל (מיקי) חיימוביץ': אני קוראת מכאן לשאר ראשי הערים שבשטחן נמצאים מקטעים מקו החוף של ישראל לאמץ מדיניות דומה ולהעביר חוקי עזר בתחומם שיאסרו שימוש בפלסטיק חד-פעמי בחופים.

מיכל (מיקי) חיימוביץ': אנו זקוקים לחקיקה ברמה המקומית והארצית במאמץ כולל לשמירה על הים שלנו, לטובת התושבים, הסביבה והחי.

מיכל (מיקי) חיימוביץ': תודה רבה.

יולי יואל אדלשטיין: תודה.

יולי יואל אדלשטיין: חבר הכנסת עודד פורר, בבקשה, אדוני, ואחריו – חבר הכנסת מיכאל ביטון.

עודד פורר: תודה, אדוני היושב-ראש.

עודד פורר: חבריי חברי הכנסת, כולנו נחשפנו לאחרונה לתגלית העצומה שכשעושים תוכנית בהוראת שעה לטובת חינוך ילדים, אז בסוף הוראת השעה נגמרת, וההורים שרוצים לצאת לעבוד ולשלם מחיר סביר על צהרונים מגלים פתאום שמספט

עודד פורר: מבר המחיר הזה כבר יחזור לממדיו הגבוהים שהיו לפני כשנה וחצי.

עודד פורר: הטעות הייתה ששר האוצר והממשלה הביאו את החוק הזה בהוראת שעה.

עודד פורר: ייאמר לזכות חבר הכנסת מרגי שבזמנו כיושב-ראש ועדת חינוך – וגם אני – אמרנו: זו לא תוכנית להוראת שעה.

עודד פורר: אי-אפשר להביא תוכנית של צהרונים והנחות בהוראת שעה בלי להכניס אותה לבסיס התקציב באופן כזה שלא תהיה תלויה בדבר כזה ואחר.

עודד פורר: ועוד, כשאישרו את התוכנית הבחירות היו צפויות להיות בנובמבר, זאת אומרת, היה ברור שבספטמבר תהיה ממשלת מעבר כך או אחרת, ולכן הגענו באמת עם ממשלת מעבר לחודש ספטמבר.

עודד פורר: אדוני, אנחנו ניהלנו על זה דיון היום בוועדת הכספים, ואני מקווה שהממשלה תתעשת עד יום חמישי – כי עצרנו את ההעברות בוועדת הכספים לאור העניין הזה – ותמצא לפחות את התקציב לצהרונים עד סוף דצמבר.

עודד פורר: אז, בעזרת השם, תהיה ממשלה, וכבר אפשר יהיה להביא תקציב בצורה מסודרת, שיימשך מדי חודש, אבל לפחות את פתיחת שנת הלימודים ההורים יוכלו להמשיך לעשות כשהילדים בצהרונים במחיר סביר.

יולי יואל אדלשטיין: תודה, חבר הכנסת עודד פורר.

יולי יואל אדלשטיין: חבר הכנסת מיכאל ביטון, בבקשה, אדוני.

יולי יואל אדלשטיין: אחריו – חבר הכנסת משה ארבל.

מיכאל ביטון: אדוני יושב-ראש הכנסת, בסליחות אנחנו אומרים: "בן אדם, מה לך נרדם", ואנחנו שואלים את השרים בממשלה הזאת: מה לכם נרדמים, שר התחבורה, שר הפנים, שר השיכון, שר האוצר?

מיכאל ביטון: ראש העיר מאיר יצחק הלוי, ידידי, נאבק, בגיבוי ושותפות אמת עם ראש עיריית תל אביב – שפועל בניגוד לאינטרס הכלכלי שלו – להשאיר את שדה התעופה, שדה דב, פתוח.

מיכאל ביטון: אנשים חושבים שזה בשביל תיירות.

מיכאל ביטון: בעיר אילת אין טיפולים ראויים לחולי סרטן; חולה סרטן מאילת טס לתל אביב כדי לקבל טיפול לסרטן, כי לא ידענו לבנות שם בריאות נורמלית.

מיכאל ביטון: בכביש הערבה נהרגו שתי בנות רק השבוע בתאונה חזיתית, כי לא ידענו לשים קו הפרדה.

מיכאל ביטון: סללנו 50 ק"מ עד יטבתה, כביש דו-מסלולי, ומאז שכחנו אותם.

מיכאל ביטון: אנשים נהרגים שם בכבישים, והדרך הכי בטוחה לתושב אילת להגיע לתל אביב זה במטוס.

מיכאל ביטון: אנחנו סוגרים להם את עורק החיים – בשביל מה?

מיכאל ביטון: בשביל כרישי נדל"ן.

מיכאל ביטון: והממשלה יודעת על הבעיה הזאת עשור.

מיכאל ביטון: כל ממשלת ישראל נכחה פה להצבעה על פיזור הכנסת, על מימון מפלגות, על ריבוי שרים, היה פה שולחן מלא, אבל ראש העיר אילת זועק זעקה ואין מי שישמע אותו.

מיכאל ביטון: אנחנו כאן, בכנסת ישראל, ניאבק למענו – כי זה לא למענו; למען 50,000 תושבי אילת, למען מאות אלפי ישראלים שהם בסכנת חיים בדרך לאילת ולמען העתיד והתיירות של ישראל.

מיכאל ביטון: תודה.

יולי יואל אדלשטיין: תודה, חבר הכנסת ביטון.

יולי יואל אדלשטיין: חבר הכנסת משה ארבל, בבקשה, אדוני.

יולי יואל אדלשטיין: אחריו – חברת הכנסת אורלי פרומן.

משה ארבל: אדוני היושב-ראש, חבריי חברי הכנסת, אבקש להזכיר את שמותיהם של פועלי הבניין שנהרגו ב-24 שעות האחרונות: מר רמי איוב, פועל בניין בן 43, נהרג היום ברחוב טשרניחובסקי בחיפה.

משה ארבל: רמי היה אב לבן ואח לשלוש אחיות.

משה ארבל: דז'ה לי טאו, פועל בניין מסין, כבן 40, נהרג אתמול ברחוב השחם בפתח תקווה.

משה ארבל: בפרק זמן של פחות מ-12 שעות נהרגו שני פועלים שיש להם שם ויש להם זהות בתאונות עבודה.

משה ארבל: שנת 2019 מסתמנת כשנת דמים קשה במיוחד בכל אמת מידה, כאשר 18 מפקחים בלבד אחראים ל-15,000 אתרי בנייה.

משה ארבל: דם פועלים אינו הפקר.

משה ארבל: תודה רבה.

יולי יואל אדלשטיין: תודה, חבר הכנסת משה ארבל.

יולי יואל אדלשטיין: חברת הכנסת אורלי פורמן, בבקשה, גברתי.

יולי יואל אדלשטיין: אחריה – חבר הכנסת גדי יברקן.

אורלי פרומן: אדוני היושב-ראש, כנסת נכבדה, שוחד, מרמה, הפרת אמונים – אלו שלוש הסיבות היחידות שבגינן כל מערכת השלטון במדינת ישראל נמצאת בקיפאון; אלו הסיבות היחידות שבגללן נגררה מדינה שלמה לעוד מערכת בחירות מיותרת; אלו הסיבות היחידות שבגללן מערכת בתי המשפט, גופי התקשורת והדמוקרטיה הישראלית – כולם נמצאים תחת מתקפה ובסכנה קיומית אמיתית, חסרת תקדים מאז הקמתה של מדינת ישראל.

אורלי פרומן: כל זאת כאשר המחולל והגורם לכך הוא לא אחר מאשר ראש הממשלה בנימין נתניהו, שמ"לא היה כלום" ו"לא יהיה כלום" ומהתחייבות שלא יחוקק חוקי חסינות, אץ ורץ לו לעשות בדיוק זאת לפני שהצליח – סליחה, ניסה – להקים קואליציה.

אורלי פרומן: בושה.

אורלי פרומן: שוחד, מרמה, הפרת אמונים – אלו לא יכולות להיות הסיבות שבגללן נסכן את הבית.

אורלי פרומן: אוה, לא.

אורלי פרומן: עלינו להביא לכך שאלו יהיו הסיבות שבגללן עידן נתניהו יגיע לקיצו.

אורלי פרומן: אלו הסיבות שיוכיחו שבמדינת ישראל שלטון החוק תמיד יגבר והטוב ינצח.

אורלי פרומן: אלו הסיבות שבשבילן נתעורר כל בוקר, עד הבחירות הבאות וגם אחריהן, למען זה שישראל תהיה מדינה שטוב לחיות בה, ולא מדינה שעוסקת בבניית מקלט לעברייניה.

אורלי פרומן: תודה.

יולי יואל אדלשטיין: תודה לחברת הכנסת אורלי פרומן.

יולי יואל אדלשטיין: חבר הכנסת גדי יברקן, בבקשה, אדוני.

דסטה גדי יברקן: אדוני היושב-ראש, כנסת נכבדה, אני רוצה לספר על שתי החלטות ממשלה ששתיהן – אדוני יושב-ראש הכנסת מכיר את הנושא הזה, הקרוב לליבו; מכיר אותו מהצד האישי.

דסטה גדי יברקן: אחת מהן היא בנושא של העלייה.

דסטה גדי יברקן: אתה, כיהודי אסיר ציון, נלחמת על העלייה לארץ ישראל, ואתה גם פועל בכנסת הזאת מאז שאתה פה.

דסטה גדי יברקן: אני רוצה להזכיר לממשלת ישראל ולאזרחי ישראל שממשלת ישראל קיבלה החלטה להעלות את שארית יהודי אתיופיה שממתינים, כ-8,000 איש.

דסטה גדי יברקן: חלקם, קצת, עלו, אבל כשמדובר ביהודי אתיופיה אין תקציב.

דסטה גדי יברקן: בוועדות, בחדרים האחרים של הכנסת, אנחנו מפזרים את קופת המדינה עכשיו, מחלקים אותה בוועדות, ורק לעליית יהודי אתיופיה אין כסף.

דסטה גדי יברקן: ציונות מעולם לא נמדדה בכסף, אדוני היושב-ראש.

דסטה גדי יברקן: ציונות מעולם לא נמדדה בצבע; כל יהודי באשר הוא – מדינת ישראל הוקמה עבורו.

דסטה גדי יברקן: כך גם לממתינים באתיופיה.

דסטה גדי יברקן: אני רוצה לפנות אליך, אדוני היושב-ראש, להצטרף לקריאה שלי, שצריכה לקום כאן ועדת חקירה ממלכתית על הסחבת בעלייה, ובכלל, על כל העלייה של יהודי אתיופיה מאז שנות השמונים ועד היום, לא כדי לחקור ולמצוא אשמים אלא כדי להפיק לקחים.

דסטה גדי יברקן: החלטה שנייה – החלטה לשילוב הקייסים במועצות הדתיות.

דסטה גדי יברקן: כאן המקום להודות לשר לשעבר וחבר הכנסת יעקב מרגי.

דסטה גדי יברקן: בהיותו שר הדתות, עוד לפני עשר שנים, הובלנו החלטת ממשלה לשילוב הקייסים, ולפני שנה הובלנו החלטת ממשלה שהקייסים הם חלק מהמנהיגות הרוחנית של עם ישראל וישולבו במועצות הדתיות.

דסטה גדי יברקן: הפלא ופלא – אין כסף.

דסטה גדי יברקן: אני חושב שמדינת ישראל צריכה לקום ולשאול את עצמה עבור מה היא קמה; מה הרעיון המרכזי של עמנו כאן

דסטה גדי יברקן: אם לא לאפשר לכל יהודי לעלות לארץ ישראל, וכל יהודי יחיה עם המסורת שלו, השורשים שלו.

דסטה גדי יברקן: אני רוצה באמת לפנות לראש הממשלה מכאן להעלות את שארית יהודי אתיופיה ולממש את החלטת הממשלה בנושא של הקייסים.

דסטה גדי יברקן: תודה רבה.

יולי יואל אדלשטיין: תודה, חבר הכנסת יברקן.

יולי יואל אדלשטיין: עד כאן נאומים בני דקה.

יולי יואל אדלשטיין: אני מתכבד להזמין את חבר הכנסת מיכאל מלכיאלי למסור הודעה למליאה, בשם יושב-ראש הוועדה המסדרת.

יולי יואל אדלשטיין: בבקשה, אדוני.

מיכאל מלכיאלי: תודה, אדוני היושב-ראש.

מיכאל מלכיאלי: אני מתכבד להודיע על חילופי אישים בוועדה המסדרת: מטעם סיעת הליכוד – במקום חבר הכנסת אמיר אוחנה יכהן חבר הכנסת שלמה קרעי.

יולי יואל אדלשטיין: תודה.

יולי יואל אדלשטיין: אין צורך בהצבעה על ההודעה הזאת.

יולי יואל אדלשטיין: אם כן, קיבלנו את הודעת הוועדה המסדרת.

יולי יואל אדלשטיין: חברי הכנסת, תם סדר-היום.

יולי יואל אדלשטיין: הישיבה הבאה תתקיים מחר, יום רביעי, ט' בסיוון התשע"ט, 12 ביוני 2019, בשעה 11:00.

יולי יואל אדלשטיין: ישיבה זו נעולה.